मानिला , 2 नभेम्बर : सान्जा फिलिपाइनआव रबिबार कुंबिलिआव गिख्रंथाव बारहुंखा ' गनी 'आ आगान खोख्लैदों । बे बारहुंखाजों माखासे सोहोरफोरा सिलिंखार जादों । सरकारनि रिपर्ट बादिब्ला , बे बारहुंखाजों सा 10 सुबुंफोरनि जिउआ गोमादों आरो सा 3 सुबुंफोरा दासिमबो गोमाना थानायखौ खौरां मोननाय जादों । बिकल ओन्सोलाव हा गिसिखांनायनि जाउनाव 300 निफ्राय बांसिन न'फोरा ख'हा जादों । बेखौ नोजोर होनानै राजथावनि मानिलाजों लोगोसे बेनि लामा सेराव थानाय जायगानिफ्राय 3.5 लाख सुबुंफोरखौ रैखाथि जायगाफोराव दोनहैनाय जादों । मानिलायाव हारिमायारि एयारपर्टखौ बन्द खालामनायनि जाहोनाव गोबां हारिमायारि आरो नख'रारि उरां जाहाजफोरनि बिरनायखौ होबथानाय जादों । गोबां सोगोरफोराव मोब्लिब जगायथाया थाबथानानै थानो गोनां जादों लोगोसेनो टेलिकमनि सिबिथाय होनायाबो जेंनायाव गोग्लैदों । बारहुंखा ' गनी 'आ 1 घन्टायाव 225 कि : मिः गोख्रिथजों बारनाय फुंनि समाव कटन्टुआनिस राइज्योजों सौग्रावदों सम सम बे बारहुँखाया 1 घन्टायाव 280 कि : मिः गोख्रैथिजों बारदों । बे बारहुंखाया 5 थाखोनि बारहुंखाजों समान । नाथाय आथिखालाव बे बारहुंखाया लोरबां जाबाय । 
फिलिपाइनआव गिख्रंथाव बारहुंखा ' गनी 'जों सा 10 सुबुंफोरनि जिउ ख'हा